新樂府 昆明春	思王澤之廣被也
作者：白居易
朝代：唐

paragraphs: 昆明春，昆明春，春池岸古春流新。
影浸南山青滉瀁，波沈西日紅奫淪。
往年因旱池枯竭，龜尾曳塗魚喣沫。
詔開八水注恩波，千介萬鱗同日活。
今來淨綠水照天，游魚鱍鱍蓮田田。
洲香杜若抽心短，沙暖鴛鴦鋪翅眠。
動植飛沈皆遂性，皇澤如春無不被。
漁者仍豐網罟資，貧人久獲菰蒲利。
詔以昆明近帝城，官家不得收其征。
菰蒲無租魚無稅，近水之人感君惠。
感君惠，獨何人。
吾聞率土皆王民，遠民何疎近何親。
願推此惠及天下，無遠無近同欣欣。
吳興山中罷榷茗，鄱陽坑裏休封銀。
天涯地角無禁利，熙熙同似昆明春。